## Mazón destaca la coordinació amb la Plataforma del Voluntariat per a canalitzar “la seua indispensable ajuda” en les zones afectades per les riuades

*** Valora “l’esforç i el compromís” de milers de voluntaris desplaçats a la província de València per a contribuir a la recuperació dels municipis damnificats
* Recalca que prop de 21.000 voluntaris s’han mobilitzat a través del Centre de Coordinació del Voluntariat de la Ciutat de les Arts i les Ciències, l’activitat del qual es reactivarà durant el pròxim pont festiu
* Subratlla la labor del voluntariat per al desenrotllament d’una societat “més justa, solidària i cohesionada”, al mateix temps que remarca l’aposta del Consell per a impulsar-la amb una nova normativa que “l’enfortisca, la modernitze i la protegisca”**

**València.**

El president de la Generalitat, Carlos Mazón, ha valorat la coordinació amb la Plataforma del Voluntariat per a canalitzar “la indispensable ajuda” de les persones voluntàries en les zones afectades per les riuades.

Així ho ha traslladat el cap del Consell durant la trobada mantinguda amb representants d’esta entitat, encapçalats pel seu president, Miguel Salvador, i en la qual també ha participat la vicepresidenta primera i consellera de Servicis Socials, Igualtat i Vivenda, Susana Camarero.

El president ha agraït “l’esforç i el compromís” de milers de voluntaris desplaçats a la província de València que estan ajudant les persones damnificades per les riuades i contribuint a la recuperació dels municipis.

Cal assenyalar que prop de 21.000 persones s’han registrat en la web posada en marxa per la Generalitat en col·laboració amb la Plataforma del Voluntariat per a organitzar les accions i els recursos dels voluntaris des del Centre de Coordinació de la Ciutat de les Arts i les Ciències. Així, des del 2 de novembre fins al 25 de novembre passats, s’han mobilitzat més de 630 autobusos traslladats a 28 municipis per a facilitar la resposta solidària de la societat civil. L’activitat des del Centre de Coordinació de la Ciutat de les Arts i les Ciències es tornarà a reactivar este pròxim pont festiu del 6 al 8 de desembre.

En la trobada, Carlos Mazón ha subratllat la contribució de les persones voluntàries en el desenrotllament d’una societat “més justa, solidària i cohesionada”, al mateix temps que ha assenyalat el compromís del Consell amb iniciatives com la pròxima llei del voluntariat que contribuirà “a enfortir, modernitzar i protegir” la seua labor.

Fecha: 04/12/2024